Visserman verdrink aan WeskusGraham “Grumpy” Duiker op sy skuit by Paternoster. (Foto: Adrian Venter) Graham “Grumpy” Duiker, ŉ bestaansvisser van Paternoster, het Dinsdag onverklaarbaar in die see in die moeilikheid beland en verdrink. Die 32-jarige Duiker gaan jare lank al daagliks met sy skuit uit om harders te vang. André Kleynhans (59), gesinsvriend en bekende sakeman van Paternoster, sê dat Duiker ŉ ervare visserman was wat sy uitgebreide gesin met vis onderhou het. Fotograwe en toeriste het gereeld foto’s van Duiker geneem waar hy met sy waterdigte “oil skins” aan bedrywig was op sy skuit. Dinsdag laatmiddag het Kleynhans, self ŉ ervare duiker en visser, ŉ telefoonoproep ontvang van ŉ gastehuiseienaar van Johannesburg wie se gaste laat weet het hulle hoor iemand om hulp roep in ŉ skuit, sowat 200 m van die strand af. Volgens Kleynhans was dit Duiker se skuit. “Duiker se gewoonte was om ‘blinde tyd’, vroegoggend of laatmiddag, ‘wanneer die visse jou nie kan sien nie’, sy nette uit te sit. Dinsdagmiddag het hy sy nette oorkant Mosselbank ingesit en sou hy ŉ ruk wag totdat die nette vol is voordat hy dit optrek,” vertel Kleynhans. Graham “Grumpy” Duiker op sy skuit by Paternoster. (Foto: Adrian Venter) Duiker het net roeispane by hom gehad, want “ŉ enjin jaag die visse weg” en hy kon ook nie swem nie, net soos die meeste ander plaaslike vissers. Kleynhans het hom ná die oproep met ŉ tou, ŉ boei en swemvinne gehaas na waar die skuit gedryf het. “Met die induik het ek egter besef die deining is te sterk vir my om met ŉ drenkeling terug te swem.” Hy het in die donker omgehardloop na waar die klipbank dieper die see in gaan. Volgens hom het “die stroom Dinsdag andersom as gewoonlik geloop”. Duiker was nie meer in die skuit teen die tyd wat Kleynhans dit bereik het nie en hy het met die visnet langs geswem om seker te maak dat Duiker nie dalk daarin vassit nie. Kleynhans bespiegel dat daar dalk ŉ groot klomp water in die skuit beland het met die optrek van die net, of dat ŉ brander hom dalk van die boot afgeslaan het. Duiker se liggaam het later op die klipbank uitgespoel. “Ek het heeltyd gehoop en gebid dat ek hom betyds kon kry, maar dit was te laat,” het Kleynhans gesê. Kleynhans het Duiker as ŉ staatmaker in die gemeenskap beskryf. Beamptes van die Nasionale Seereddingsinstituut en die Mediese Nooddienste (EMS) het Duiker op die toneel as dood verklaar.